Pasiūlymas TARYBOS SPRENDIMAS kuriuo panaikinamas Sprendimas 2011/492/ES dėl konsultacijų su Bisau Gvinėja pagal AKR ir ES partnerystės susitarimo 96 straipsnį baigimo /* COM/2015/075 final - 2015/0039 (NLE) */





AIŠKINAMASIS MEMORANDUMAS 2011 m. sausio 31 d. Europos Sąjunga nusprendė pradėti konsultacijas su Bisau Gvinėjos Respublika pagal persvarstyto Kotonu susitarimo[1] 96 straipsnį. Šis sprendimas priimtas po 2010 m. balandžio 1 d. įvykių, kai ginkluotųjų pajėgų štabo viršininko pavaduotojo generolo Antonio Indjai nurodymu grupė maištaujančių kareivių suėmė štabo viršininką admirolą José Zamorą Indutą ir Bisau Gvinėjos ministrą pirmininką Carlosą Domingosą Gomesą Jaunesnįjį. Šis maištas ir vėlesnis pagrindinių jo rengėjų paskyrimas į aukštus karinius postus buvo itin aiškus ir rimtas Kotonu susitarimo 9 straipsnyje nurodytų esminių elementų (būtent, demokratijos principų laikymosi) pažeidimas ir ypatingos skubos atvejis pagal 96 straipsnio 2 dalies b punktą. Todėl 2011 m. vasario 2 d. Bisau Gvinėjos valdžios institucijoms nusiųstas raštas, kuriuo jos pakviestos pradėti konsultacijas. Per pirmąsias konsultacijas, kurios įvyko Briuselyje 2011 m. kovo 29 d., Bisau Gvinėja įsipareigojo: · nepriklausomai ir laikydamasi tinkamų logistinių bei saugumo sąlygų pradėti ir baigti su 2009 m. kovo ir birželio mėn. žudynėmis susijusius tyrimus ir teismines procedūras; · veiksmingai įgyvendinti nacionalinio parlamento patvirtintą saugumo sektoriaus reformos strategiją ir su Europos Sąjungos bendros saugumo ir gynybos politikos (BSGP) misijos pagalba parengtų teisės aktų rinkinį; · atnaujinti karinę vadovybę užtikrindama, kad į aukštus karinius postus būtų paskirti antikonstituciniuose, neteisėtuose ar smurto veiksmuose nedalyvavę asmenys, laikydamasi Vakarų Afrikos valstybių ekonominės bendrijos (VAVEB) pateikto saugumo sektoriaus reformos veiksmų plano išvadų ir rekomendacijų; · pritarti VAVEB, Portugališkai kalbančių šalių bendrijos (PKŠB) ir (arba) kitų partnerių remiamai ekspertų misijai, kurios tikslas – prisidėti prie saugumo sektoriaus reformos ir užtikrinti politikų saugumą, ir paremti šią misiją; · parengti, patvirtinti ir veiksmingai įgyvendinti nacionalinius saugumo sektoriaus reformos ir kovos su prekyba narkotikais veiksmų planus; · pagerinti administracinį ir finansinį civilinių bei karinių išteklių valdymą ir patobulinti kovos su pinigų plovimu priemones. 2011 m. liepos 18 d. Tarybos sprendimu 2011/492/ES Europos Sąjunga nutarė priimti atitinkamas priemones, kad būtų užtikrintas šių įsipareigojimų vykdymas, be kita ko, abipusių įsipareigojimų įvykdymo tvarkaraštį, siekdama laipsniškai atkurti bendradarbiavimą su ES. 2012 m. balandžio 12 d. pasibaigus pirmajam prezidento rinkimų, surengtų sausio mėn. mirus Prezidentui Malamui Bacai Sanhé, turui, ginkluotųjų pajėgų nariai įvykdė karinį perversmą, per kurį buvo suimti laikinai pareigas ėjęs prezidentas ir ministras pirmininkas. Kadangi įgyvendinant Tarybos sprendime 2011/492/ES nustatytus įsipareigojimus nebuvo padaryta pažangos, 2012 liepos 16 d. Tarybos sprendimu 2012/387/ES atitinkamų priemonių galiojimas pratęstas iki 2013 m. liepos 19 d., o vėlesniu 2013 m. liepos 15 d. Tarybos sprendimu 2013/385/ES – iki 2014 d. liepos 19 d. Parlamento ir prezidento rinkimai surengti 2014 m. balandžio 13 d. ir gegužės 18 d.; visi tarptautiniai stebėtojai, tarp jų ir ES rinkimų stebėtojų misija, pripažino, kad rinkimai buvo laisvi ir patikimi. Po to liepos 14 d. Tarybos sprendimu 2014/467/ES pratęstas Sprendimo 2011/492/ES galiojimo terminas, tačiau sustabdytas tam tikrų jame nustatytų priemonių taikymas, kad ES galėtų užmegzti ryšius su demokratiškai išrinktomis valdžios institucijomis ir tiesiogiai remti jų pastangas stiprinti demokratines institucijas, sutaikinti visuomenę ir skatinti Bisau Gvinėjos socialinį bei ekonominį vystymąsi. Atliekant Tarybos sprendime 2011/492/ES nurodytų, pagal 96 straipsnį taikomų atitinkamų priemonių pusmečio peržiūrą, 2015 m. sausio 13–15 d. surengta Europos išorės veiksmų tarnybos ir Komisijos tarnybų bendra stebėjimo misija, kuriai buvo pavesta įvertinti, kaip laikomasi Kotonu susitarimo 9 straipsnyje įtvirtintų esminių elementų (demokratinių principų, teisinės valstybės principų, žmogaus teisių, gero valdymo principų), ir nustatyti, kokią pažangą padarė Bisau Gvinėja įgyvendindama įsipareigojimus, kad būtų panaikintos pagal 96 straipsnį taikomos priemonės. Remiantis bendros stebėjimo misijos išvadomis ir Bisau Gvinėjoje ir kitose šalyse reziduojančių ES misijų Bisau Gvinėjoje vadovų rekomendacijomis, taip pat atsižvelgiant į tai, kad buvo surengti patikimi rinkimai, atstatyta konstitucinė santvarka, suformuota įtrauki vyriausybė, pasiryžusi įgyvendinti reformas, būtinas šalies vystymuisi ir stabilumui užtikrinti, taip pat padaryta vilčių teikianti pažanga įgyvendinant pagal 96 straipsnį prisiimtus įsipareigojimus, atrodo politiškai tikslinga panaikinti su 96 straipsniu susijusias Tarybos sprendime 2011/492/ES nustatytas priemones. Visiškai atnaujinus ES ir Bisau Gvinėjos bendradarbiavimą bus pasiųsta aiški politinė žinia apie paramą naujai išrinktoms valdžios institucijoms, o ES turės galimybę visapusiškai remti šalies reformų programą ir vystymosi darbotvarkės įgyvendinimą, prisidėti prie nuolatinių tarptautinės bendruomenės pastangų sugrąžinti konstitucinę santvarką ir sumažinti riziką, kad demokratinės Bisau Gvinėjos institucijos bus dar labiau susilpnintos. Išvada Atsižvelgiant į išdėstytus faktus, Tarybos prašoma priimti pridedamą pasiūlymo dėl Tarybos sprendimo, kuriuo panaikinamas Sprendimas 2011/492/ES dėl konsultacijų su Bisau Gvinėjos Respublika pagal Kotonu susitarimo 96 straipsnį baigimo, projektą. 2015/0039 (NLE) Pasiūlymas TARYBOS SPRENDIMAS kuriuo panaikinamas Sprendimas 2011/492/ES dėl konsultacijų su Bisau Gvinėja pagal AKR ir ES partnerystės susitarimo 96 straipsnį baigimo EUROPOS SĄJUNGOS TARYBA, atsižvelgdama į Sutartį dėl Europos Sąjungos veikimo, atsižvelgdama į Afrikos, Karibų ir Ramiojo vandenyno valstybių (toliau – AKR) ir Europos bendrijos bei jos valstybių narių partnerystės susitarimą[2], pasirašytą 2000 m. birželio 23 d. Kotonu (toliau – AKR ir ES partnerystės susitarimas), su pakeitimais[3], ypač į jo 96 straipsnį, atsižvelgdama į Taryboje posėdžiavusių valstybių narių vyriausybių atstovų vidaus susitarimą dėl priemonių, kurių reikia imtis, ir tvarkos, kurios reikia laikytis, siekiant įgyvendinti AKR ir ES partnerystės susitarimą[4], ypač į jo 3 straipsnį, atsižvelgdama į Europos Komisijos pasiūlymą, kadangi: (1) remiantis Tarybos sprendimu 2011/492/ES[5] konsultacijos su Bisau Gvinėjos Respublika pagal AKR ir EB partnerystės susitarimo 96 straipsnį buvo užbaigtos ir buvo imtasi to sprendimo priede nustatytų atitinkamų priemonių; (2) Tarybos sprendimu 2012/387/ES[6] minėtų priemonių galiojimas buvo pratęstas iki 2013 m. liepos 19 d., o vėliau Tarybos sprendimu 2013/385/ES[7] – iki 2014 m. liepos 19 d. Tarybos sprendimu 2014/467/ES[8] Tarybos sprendimo 2011/492/ES galiojimas pratęstas vieniems metams iki 2015 m. liepos 19 d., tačiau sustabdytas jame nustatytų atitinkamų priemonių taikymas; (3) 2014 m. balandžio 13 d. ir gegužės 18 d. Bisau Gvinėjoje surengti taikūs, laisvi bei patikimi parlamento ir prezidento rinkimai ir atkurta konstitucinė santvarka; (4) suformuota įtrauki vyriausybė, pasiryžusi įgyvendinti reformas, kurios būtinos šalies vystymuisi ir stabilumui užtikrinti, taip pat padaryta vilčių teikianti pažanga įgyvendinant pagal 96 straipsnį prisiimtus įsipareigojimus, nustatytus Tarybos sprendime 2011/492/ES; (5) Bisau Gvinėja tebėra silpna, demokratiškai išrinktoms valdžios institucijoms reikalinga tarptautinių partnerių parama, kad jos galėtų įgyvendinti šalies reformų programą ir vystymosi darbotvarkę; (6) kad būtų galima kartu su kitais tarptautiniais partneriais remti nuolatines nacionalinių valdžios institucijų pastangas stabilizuoti ir stiprinti demokratines institucijas, taip pat skatinti socialinį bei ekonominį Bisau Gvinėjos vystymąsi, reikėtų panaikinti Tarybos sprendimą 2011/492/ES, PRIĖMĖ ŠĮ SPRENDIMĄ: 1 straipsnis Tarybos sprendimas 2011/492/ES panaikinamas. 2 straipsnis Prie šio sprendimo pridėtas raštas nusiunčiamas Bisau Gvinėjos valdžios institucijoms. 3 straipsnis Šis sprendimas įsigalioja jo priėmimo dieną. Priimta Briuselyje Tarybos vardu Pirmininkas [1] OL L 287, 2010 11 4, p. 3. [2] OL L 317, 2000 12 15, p. 3. [3] OL L 287, 2010 11 4, p. 3. [4] OL L 317, 2000 12 15, p. 376, su pakeitimais, padarytais OL L 247, 2006 9 9, p. 48. [5] 2011 m. liepos 18 d. Tarybos sprendimas 2011/492/ES dėl konsultacijų su Bisau Gvinėjos Respublika pagal Afrikos, Karibų jūros bei Ramiojo vandenyno grupės valstybių ir Europos bendrijos bei jos valstybių narių partnerystės susitarimo 96 straipsnį baigimo (OL L 203, 2011 8 6, p. 2). [6] 2012 m. liepos 16 d. Tarybos sprendimas 2012/387/ES, kuriuo pratęsiamas Sprendimu 2011/492/ES nustatytų atitinkamų priemonių taikymo laikotarpis (OL L 187, 2012 7 17, p. 1–2). [7] 2013 m. liepos 15 d. Tarybos sprendimas 2013/385/ES, kuriuo pratęsiamas Sprendimu 2011/492/ES nustatytų atitinkamų priemonių taikymo laikotarpis (OL L 194, 2013 7 17, p. 6). [8] 2014 m. liepos 14 d. Tarybos sprendimas, kuriuo pratęsiamas Tarybos sprendimo 2011/492/ES galiojimas ir sustabdomas jame nustatytų atitinkamų priemonių taikymas (OL L 212, 2014 7 18, p. 12–14). PRIEDAS J. E. Bisau Gvinėjos Respublikos Prezidente, J. E. Bisau Gvinėjos Respublikos Ministre Pirmininke, Ponai, Europos Sąjunga labai džiaugiasi Bisau Gvinėjos per praėjusius metus padaryta pažanga. 2014 m. balandžio ir gegužės mėn. surengusi taikius ir patikimus rinkimus šalis atvertė naują puslapį – suformavo demokratiškai išrinktas valdžios institucijas, įskaitant įtraukią vyriausybę, kurios, tikime, yra pasiryžusios atkurti šalį, stiprinti jos demokratines institucijas ir siekti socialinio bei politinio stabilumo ir ekonomikos vystymosi. Atsižvelgdami į tai, kad buvo atkurta konstitucinė santvarka, ir į Bisau Gvinėjos pažangą, padarytą vykdant įsipareigojimus pagal Kotonu susitarimo 96 straipsnį, taip pat į Jūsų pasiryžimą šiuos įsipareigojimus įgyvendinti vykdant reikiamas reformas ir imantis tinkamų veiksmų, su džiaugsmu pranešame, kad panaikintos priemonės, kuriomis nuo 2011 m. buvo ribojama ES vystomojo bendradarbiavimo su Bisau Gvinėja taikymo sritis. Todėl atnaujiname visapusišką bendradarbiavimą su Jūsų šalimi. Kadangi Bisau Gvinėjai tebekyla daug politinių ir socialinių bei ekonominių problemų, norėtume paskatinti Jus išlikti vieningus ir toliau stiprinti demokratines institucijas, iš pagrindų reformuoti saugumo sektorių, stiprinti teisinę valstybę, kovoti su korupcija, nebaudžiamumu bei neteisėta prekyba narkotikais ir skatinti tvarų vystymąsi. ES yra pasirengusi padėti ir remia visas pastangas, dedamas siekiant šių tikslų. Iš tiesų, panaikinus pagal Kotonu susitarimo 96 straipsnį nustatytas atitinkamas priemones galėsime padėti Jums surengti apvalaus stalo diskusijas, vyksiančias Briuselyje 2015 m. kovo 25 d., ir visapusiškai prisidėti prie jų sėkmės. Be to, tęsime konsultacijas su Jūsų vyriausybe ir toliau kartu vykdysime pasirengimo 11-ajam Europos plėtros fondui etapą, siekdami kuo greičiau pasirašyti nacionalinę orientacinę programą, kuri padės Jums įgyvendinti plataus užmojo reformų programą. Galiausiai, tikimės ne tik visiškai atkurti vystomąjį bendradarbiavimą su Bisau Gvinėja, bet ir sustiprinti tarpusavio politinį dialogą pagal Kotonu susitarimo 8 straipsnį. Pagarbiai Tarybos vardu || Komisijos vardu F. MOGHERINI Vyriausioji įgaliotinė || N. MIMICA Komisijos narys